REGOLAMENT TAL-KUMMISSJONI (UE) 2020/1566

tas-27 ta’ Ottubru 2020

li jemenda l-Annessi II u III tar-Regolament (KE) Nru 396/2005 tal-Parlament Ewropew u tal-Kunsill rigward il-livelli massimi tar-residwi tal-bupirimate, tal-carfentrazone-ethyl, tal-ethirimol, u tal-pyriofenone f’ċerti prodotti jew fuqhom

(Test b’rilevanza għaż-ŻEE)

IL-KUMMISSJONI EWROPEA,

Wara li kkunsidrat it-Trattat dwar il-Funzjonament tal-Unjoni Ewropea,

Wara li kkunsidrat ir-Regolament (KE) Nru 396/2005 tal-Parlament Ewropew u tal-Kunsill tat-23 ta’ Frar 2005 dwar il-livelli massimi ta’ residwu ta’ pestiċidi fi jew fuq ikel u għalf li joriġina minn pjanti u annimali u jemenda d-Direttiva tal-Kunsill 91/414/KEE (1), u b’mod partikolari l-Artikolu 14(1)(a) u l-Artikolu 49(2) tiegħu,

Billi:

(1) Il-livelli massimi tar-residwi (l-MRLs) għall-carfentrazone-ethyl ġew stabbiliti fl-Anness II tar-Regolament (KE) Nru 396/2005. L-MRLs għall-bupirimate, l-ethririmol u l-pyriofenone, ġew stabbiliti fil-Parti A tal-Anness III ta’ dak ir-Regolament.

(2) L-Awtorità Ewropea dwar is-Sigurtà fl-Ikel (minn hawn ’il quddiem “l-Awtorità”) ressqet opinjoni motivata dwar l-MRLs eżistenti għall-bupirimate f’konformità mal-Artikolu 12(1) tar-Regolament (KE) Nru 396/2005 (2). Ipproponiet żewġ definizzjonijiet separati għar-residwi tal-“bupirimate” u tal-“ethirimol” li jkopru l-preżenza tal-metabolit ethirimol meta jintuża l-bupirimate fil-prodotti bażiċi li joriġinaw mill-pjanti. Ipproponiet li tinbidel f’“desetil etirimol” id-definizzjoni tar-residwi għall-prodotti bażiċi li joriġinaw mill-annimali. L-Awtorità rrakkomandat li jitbaxxew l-MRLs tal-bupirimate għall-frawli, għat-tut, għat-tut salvaġġ, għar-ribes (abjad, aħmar u iswed), għar-ribes bix-xewk (aħdar, aħmar u isfar), għat-tadam, għall-bżar ħelu, u għaz-zukkini. Għal prodotti oħrajn irrakomandat li l-MRLs eżistenti jogħlew jew jibqgħu kif inhuma. L-MRLs għal dawk il-prodotti jenħtieġ jiġu stabbiliti fl-Anness II tar-Regolament (KE) Nru 396/2005 fil-livell eżistenti jew fil-livell identifikat mill-Awtorità. L-Awtorità kkonkludiet ukoll li dwar l-MRLs għall-għeneb tal-ikel u tal-inbid, għall-brunġiel u għall-prodotti li joriġinaw mill-annimali, ma kinitx disponibbli xi informazzjoni u li kienet meħtieġa aktar konsiderazzjoni mill-maniġers tar-riskju. Peress li ma hemm l-ebda riskju għall-konsumaturi, l-MRLs għal dawk il-prodotti għandhom jiġu stabbiliti fl-Anness II tar-Regolament (KE) Nru 396/2005 fil-livell eżistenti jew fil-livell identifikat mill-Awtorità. Dawn l-MRLs se jiġu rieżaminati; ir-rieżami se jqis l-informazzjoni disponibbli fi żmien sentejn mill-pubblikazzjoni ta’ dan ir-Regolament.

(3) Rigward l-ethirimol, li hu l-prodott ewlieni mid-degradazzjoni tal-bupirimate, l-Awtorità rrakkomandat li jitbaxxew l-MRLs tal-ethirimol għat-tuffieħ, għal-lanġas, għall-berquq, għall-ħawħ, għat-tut, għat-tut salvaġġ, għat-tadam, għall-bżar ħelu, għall-ħjar, għall-ħjar tal-pikles u għaz-zukkini. Għal prodotti oħrajn irrakomandat li l-MRLs eżistenti jogħlew jew jibqgħu kif inhuma. L-MRLs għal dawk il-prodotti jenħtieġ jiġu stabbiliti fl-Anness II tar-Regolament (KE) Nru 396/2005 fil-livell eżistenti jew fil-livell identifikat mill-Awtorità. L-Awtorità kkonkludiet ukoll li dwar l-MRLs għall-għeneb tal-ikel u tal-inbid, għall-brunġiel u għall-prodotti li joriġinaw mill-annimali, ma kinitx disponibbli xi informazzjoni u li kienet meħtieġa aktar konsiderazzjoni mill-maniġers tar-riskju. Peress li ma hemm l-ebda riskju għall-konsumaturi, l-MRLs għal dawk il-prodotti għandhom jiġu stabbiliti fl-Anness II tar-Regolament (KE) Nru 396/2005 fil-livell eżistenti jew fil-livell identifikat mill-Awtorità. Dawn l-MRLs se jiġu rieżaminati; ir-rieżami se jqis l-informazzjoni disponibbli fi żmien sentejn mill-pubblikazzjoni ta’ dan ir-Regolament.

(4) L-Awtorità ressqet opinjoni motivata dwar l-MRLs eżistenti tal-carfentrazone-ethyl f’konformità mal-Artikolu 12(1) tar-Regolament (KE) Nru 396/2005 (3). L-Awtorità pproponiet li tinbidel id-definizzjoni tar-residwi. Fir-rieżami bejn il-pari l-Awtorità kkonfermat il-proposta li tinbidel id-definizzjoni tar-residwi (4). Irrakkomandat li jiżdiedu l-MRLs jew jinżammu dawk eżistenti. L-MRLs għal dawk il-prodotti jenħtieġ jiġu stabbiliti fl-Anness II tar-Regolament (KE) Nru 396/2005 fil-livell eżistenti jew fil-livell identifikat mill-Awtorità.

(5) L-Awtorità ressqet opinjoni motivata dwar l-MRLs eżistenti tal-pyriofenone, f’konformità mal-Artikolu 12(1) tar-Regolament (KE) Nru 396/2005 (5). Irrakkomandat li jiżdiedu l-MRLs jew jinżammu dawk eżistenti. L-MRLs għal dawk il-prodotti jenħtieġ jiġu stabbiliti fl-Anness II tar-Regolament (KE) Nru 396/2005 fil-livell eżistenti jew fil-livell identifikat mill-Awtorità. L-Awtorità kkonkludiet ukoll li billi kienet nieqsa xi informazzjoni dwar l-MRLs għall-ħnieżer (dwar il-muskoli, ix-xaħam, il-fwied u l-kliewi), għall-annimali bovini (dwar il-muskoli, ix-xaħam, il-fwied u l-kliewi), għan-nagħaġ (dwar il-muskoli, ix-xaħam, il-fwied u l-kliewi), għall-mogħoż, (dwar il-muskoli, ix-xaħam, il-fwied u l-kliewi), għall-ekwini (dwar il-muskoli, ix-xaħam, il-fwied u l-kliewi), u għall-ħalib (tal-bhejjem tal-ifrat, tan-nagħaġ, tal-mogħoż u taż-żwiemel), kien hemm bżonn ta’ aktar kunsiderazzjoni mill-maniġers tar-riskju. Peress li ma hemm l-ebda riskju għall-konsumaturi, l-MRLs għal dawk il-prodotti għandhom jiġu stabbiliti fl-Anness II tar-Regolament (KE) Nru 396/2005 fil-livell eżistenti jew fil-livell identifikat mill-Awtorità. Dawn l-MRLs se jiġu rieżaminati; ir-rieżami se jqis l-informazzjoni disponibbli fi żmien sentejn mill-pubblikazzjoni ta’ dan ir-Regolament.

(6) Fl-opinjonijiet motivati tal-Awtorità tqiesu l-limiti massimi tar-residwi tal-Codex (CXLs). Is-CXLs li huma meqjusin sikuri għall-konsumaturi fl-Unjoni tqiesu fl-istabbiliment tal-MRLs.

(7) Rigward il-prodotti mhux awtorizzat li jintuża fuqhom il-prodott għall-protezzjoni tal-pjanti kkonċernat, u li ma jeżistux tolleranzi tal-importazzjoni jew CXLs għalihom, jenħtieġ li l-MRLs jiġu stabbiliti fil-limitu ta’ detezzjoni speċifiku jew japplika l-MRL prestabbilit, kif stipulat fl-Artikolu 18(1)(b) tar-Regolament (KE) Nru 396/2005.

(8) Il-Kummissjoni kkonsultat lil-laboratorji ta’ referenza tal-Unjoni Ewropea dwar ir-residwi tal-pestiċidi rigward il-ħtieġa li jiġu adattati ċerti limiti ta’ detezzjoni. Rigward għadd ta’ sustanzi, il-laboratorji kkonkludew li għal ċerti prodotti bażiċi, l-iżvilupp tekniku jirrikjedi li jiġu stabbiliti limiti ta’ detezzjoni speċifiċi.

(9) Abbażi tal-opinjonijiet motivati tal-Awtorità u filwaqt li jitqiesu l-fatturi rilevanti tal-kwistjoni kkunsidrata, l-emendi x-xierqa tal-MRLs jissodisfaw ir-rekwiżiti tal-Artikolu 14(2) tar-Regolament (KE) Nru 396/2005.

(10) Is-sħab kummerċjali tal-Unjoni ġew ikkonsultati dwar l-MRLs il-ġodda permezz tal-Organizzazzjoni Dinjija tal-Kummerċ u tqiesu l-kummenti tagħhom.

(11) Għalhekk jenħtieġ li r-Regolament (KE) Nru 396/2005 jiġi emendat skont dan.

(12) Sabiex il-prodotti jkunu jistgħu jiġu kkummerċjalizzati, ipproċessati u kkunsmati b’mod normali, jenħtieġ li dan ir-Regolament jipprevedi arranġament tranżizzjonali għall-prodotti li jkunu ġew immanifatturati qabel il-modifika tal-MRLs u li l-informazzjoni dwarhom turi li qed jinżamm livell għoli ta’ protezzjoni tal-konsumaturi.

(13) Jenħtieġ li jitħalla jgħaddi perjodu raġonevoli qabel ma jibdew japplikaw l-MRLs modifikati, sabiex l-Istati Membri, il-pajjiżi terzi u l-operaturi tan-negozji tal-ikel jingħataw biżżejjed żmien biex iħejju ruħhom ħalli jkunu jistgħu jikkonformaw mar-rekwiżiti l-ġodda li jirriżultaw mill-modifika tal-MRLs.

(14) Il-miżuri previsti f’dan ir-Regolament huma f’konformità mal-opinjoni tal-Kumitat Permanenti dwar il-Pjanti, l-Annimali, l-Ikel u l-Għalf,

ADOTTAT DAN IR-REGOLAMENT:

Artikolu 1 L-Annessi II u III tar-Regolament (KE) Nru 396/2005 huma emendati skont l-Anness ta’ dan ir-Regolament.

Artikolu 2 Ir-Regolament (KE) Nru 396/2005 kif kien qabel ma ġie emendat b’dan ir-Regolament għandu jibqa’ japplika għall-prodotti li ġew immanifatturati fl-Unjoni jew li ġew importati fl-Unjoni qabel is-17 ta’ Mejju 2021.

Artikolu 3 Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea. Għandu japplika miis-17 ta’ Mejju 2021.

Dan ir-Regolament għandu jorbot fl-intier tiegħu u japplika direttament fl-Istati Membri kollha. Magħmul fi Brussell, is-27 ta’ Ottubru 2020. Għall-Kummissjoni Il-President Ursula VON DER LEYEN

(1) ĠU L 070, 16.3.2005, p. 1.

(2) L-Awtorità Ewropea dwar is-Sigurtà fl-Ikel; Reasoned opinion on the review of the existing maximum residue levels for bupirimate according to Article 12 of Regulation (KE) Nru 396/2005. EFSA Journal 2019; 17(7): 5757.

(3) L-Awtorità Ewropea dwar is-Sigurtà fl-Ikel; Reasoned opinion on the review of the existing maximum residue levels for carfentrazone-ethyl according to Article 12 of Regulation (KE) Nru 396/2005. EFSA Journal 2012;10(11):2956.

(4) L-Awtorità Ewropea dwar is-Sigurtà fl-Ikel; Peer review of the pesticide risk assessment of the active substance carfentrazone-ethyl. EFSA Journal 2016;14(8):4569.

(5) L-Awtorità Ewropea dwar is-Sigurtà fl-Ikel; Reasoned opinion on the review of the existing maximum residue levels for pyriofenone according to Article 12 of Regulation (KE) Nru 396/2005. EFSA Journal 2019;17(6):5711.